СЦЭНАРЫЙ ПРАДСТАЎЛЕННЯ ВIЦЕБСКАГА ЖЛОБА

ДЗЕЙНЫЯ АСОБЫ: Х л о п ч ы к. Д з я ў ч ы н к а. Хор

Пачынаецца дзеянне віцебскага жлоба. З’яўляюцца **х л о п ч ы к і д з я ў ч ы н к а,** апранутыя ў беларускае адзенне. Хлопчык наперадзе сябе цягне лаўку, якая рухаецца дзякуючы колу, якое замацавана на назе ад лаўкі. За хлопчыкам ідзе дзяўчынка і з дапамогай званочка запрашае гледача на прадстаўленне. За імі рухаюцца **п е ў ч ы я (х о р).**

Хлопчык усталёўвае жлоб. Хлопчык і дзяўчынка становяцца з двух бакоў каля жлоба.

**Х л о п ч ы к**. Аднойчы рымскі імператар, якому належала Ізраільскае царства, загадаў правесці ўсенародны перапіс. Ён хацеў ведаць, колькі ў яго валоданні чалавек, дзе жывуць, колькі ім гадоў. Кожны павінен быў запісацца там, адкуль родам.

**Д з я ў ч ы н к а.** Вось і адправіліся Іосіф і Марыя ў невялікі гарадок Віфлеем пад Іерусалімам, каб запісацца там. Прыйшлі вечарам, а пераначаваць няма дзе, бо вельмі ж багата народу сабралася.

**Х л о п ч ы к.** Іосіф і Марыя непадалёку ад гарадка знайшлі пячору, у якую пастухі ў непагадзь заганялі авечак. Яна на той час пуставала. І падарожнікі ўзрадаваліся такой начлежцы, бо вельмі ж стаміліся.

**Д з я ў ч ы н к а.** Ноччу ад святой Дзевы Марыі нарадзіўся, даўно абяцаны людзям, Выратавальнік свету, Гасподзь наш Ісус Хрыстос!

*На ніжнім паверсе ў сярэдняй скрыні адкрываецца акенца, дзе знаходзяцца нерухомыя фігуркі лялек: Дзева Марыя, Святы Іосіф, маленькі Ісус, авечкі, вешчуны.*

*Хлопчык і дзяўчынка заходзяць за лаўку са жлобам.*

*Па баках — хор спявае кант «Неба і зямля».*

Хор Неба і зямля, неба і зямля радасна спяваюць,

Ангелы свету, ангелы свету дзіва абвяшчаюць.

Хрыстос нарадзіўся, Бог аб’явіўся,

Ангелы спяваюць, пастушкі іграюць,

Дзіва, дзіва абвяшчаюць.

У Батлееме, у Батлееме вясёла навіна:

Чыстая дзева, чыстая дзева нарадзіла сына.

Хрыстос нарадзіўся, Бог аб’явіўся,

Ангелы спяваюць, пастушкі іграюць,

Дзіва, дзіва абвяшчаюць.

І мы Дзіцятку, і мы Дзіцятку Богу паклон дайма.

Слава на ўзвышных, слава на ўзвышных Яму заспявайма.

Хрыстос нарадзіўся, Бог аб’явіўся,

Ангелы спяваюць, пастушкі іграюць, Дзіва, дзіва абвяшчаюць.

*Дзеянне адбываецца на верхнім паверсе жлоба. Хлопчык запальвае свечку і распавядае біблейскі тэкст «Дары мудрацоў». Гледачу відаць, як цені лялек* *вешчуноў рухаюцца па крузе.*

**Х л о п ч ы к**. Прыйшоўшы ў Віфлеем, мудрацы ўвайшлі ў дом, над якім спынілася зорка. Убачыўшы дзіцятка з Марыяй, маці яго, яны пакланіліся яму і, адкрыўшы скарбы свае, прынеслі яму дары: золата, ладан і смірну.

*Дзеянне адбываецца на ніжнім паверсе жлоба справа. Хлопчык запальвае свечку і распавядае біблейскі тэкст «Збіццё немаўлят». Гледачу бачна, як цені лялек цара Ірада і Воіна рухаюцца па крузе.*

**Х л о п ч ы** к. У сне мудрацы атрымалі наказ не вяртацца да Ірада, таму яны пайшлі ў сваю краіну іншым шляхам. Даведаўшыся пра гэта, цар Ірад вельмі разгневаўся і паслаў воінаў забіць усіх немаўлят у Віфлееме і ва ўсіх межах яго, ад двух гадоў і маладзей, — па часе, які выведаў у мудрацоў. Воіны прыйшлі ў Віфлеем і забілі нявінных немаўлят. Так споўніліся словы прарока Ераміі: «Голас у Рыме чутны, плач, і галашэнне, і лямант вялікі: Рахіль плача па дзецях сваіх і не хоча суцешыцца, бо іх няма».

*Хор спявае кант «А ў свеце нам навіна была».*

**Хор** А ў свеце нам навіна была. Святы вечар!

Там Прачыстая Сыне радзіла. Святы вечар!

У небе зорачкі засвяціліся. Святы вечар!

Прыйшлі мудрацы, пакланіліся. Святы вечар!

Каб забіць Дзіця Ірад сам пайшоў. Святы вечар!

Ды да ясляў шлях ніяк не знайшоў. Святы вечар!

*Дзеянне адбываецца на ніжнім паверсе жлоба злева. Дзяўчынка запальвае свечку і распавядае біблейскі тэкст «Уцёкі ў Егіпет». Гледачу відаць, як цені лялек Марыі, Іосіфа, маленькага Ісуса рухаюцца па крузе*.

**Д з я ў ч ы н к а**. Ірад думаў, што сярод забітых немаўлят будзе той, пра якога казалі мудрацы і святары, як пра будучага цара Ізраіля. Але гэтага не адбылося. Калі мудрацы сышлі, анёл Гасподні з’явіўся ў сне Іосіфу і сказаў: «Устань, вазьмі дзіця і маці яго і ўцякай у Егіпет, і будзь там, пакуль не скажу табе, бо Ірад хоча шукаць дзіцятка, каб загубіць яго». Ён устаў, узяў дзіця і маці яго і пайшоў у Егіпет, і там быў да смерці Ірада, каб збылося сказанае Госпадам праз прарока, які кажа: «З Егіпта паклікаў я сына майго». Ад Віфлеема да Егіпта — далёкі шлях, сотні кіламетраў, Іосіфу і Марыі нялёгка было бегчы з маленькім дзіцем.

*Хор спявае кант «На Раство Хрыстова».*

**Х о р**. На Раство Хрыстова анёл паляцеў,

Ён зляцеў нам з неба — людзям песню пеў:

Хутка паспяшайце, дзіцятка вітайце Нованароджанае!

*Хор спявае кант «Вітай, Марыя».*

Вітай, Марыя, Хрыстова маці!

Дазволь нам, грэшным, табе чэсць даці.

Прымі і нашы просьбы нізкія.

За нас маліся, вітай, Марыя!

Уладарка наша, між херувімаў

Пачуй маленне, неба княгіня.

Што ідзе праз стопы твае святыя,

За нас маліся, вітай Марыя!

Поўна пакоры, поўная ласкі,

Дай людзям згоду ў нашым краі.

Між нас хай згінуць сваркі ліхія.

Крый нас ад войнаў, вітай Марыя!

*Перад жлобам з’яўляюцца хлопчык і дзяўчынка. У руках хлопчык трымае запаленую свечку, дзяўчынка звініць у званочак*.

**Х л о п ч ы к**. З неба ліліся цудоўныя гукі. Спяваў хор анёлаў. Яны віталі маленькага Ісуса, Цара і Творцу, якога Бог прыслаў да людзей, каб зрабіць іх добрымі і міласэрнымі.

**Д з я ў ч ы н к а.** Над пячорай, дзе нарадзіўся Ісус Хрыстос, усю ноч зіхацела незвычайна прыгожая зорка. І бачылі яе ў тую ноч многія людзі на Зямлі. Але не ўсе ведалі, у гонар каго запаліў яе сам Бог. Згасаюць свечкі. Закрываюцца акенцы жлоба. Прадстаўленне скончана